રાજલક્ષ્મીનું બી ફિટ જીમ નવી મુંબઈના ઘંસોલીથી એરોલી વચ્ચે ઘણું જાણીતું છે. જીમમાં કાર્ડિયો, ફ્લોર વર્કઆઉટ, પિલાટીઝ, યોગ, થર્મલ સેશન્સ, રેડિયો ફ્રિક્વન્સી ટ્રીટમેન્ટ, પેસિવ સ્લિમિંગ વગેરે સુવિધાઓ આપવામાં આવે છે. અહીંયા આવનારી મહિલાઓની મુશ્કેલીઓ અલગ અલગ હોય છે. કેટલીક મહિલાઓ વજન વધવાથી થતી બીમારીઓથી પરેશાન હોય છે તો કેટલીક પ્રેગ્નેન્સી બાદ પોતાનું વજન ઓછું કરવા માગતી હોય છે. રાજલક્ષ્મી જણાવે છે કે, તેમના જીમમાં એક કેન્સર પેશન્ટ પણ આવતી હતી જેને સામાન્ય અને હળવી કસરત કરવાનું તેને કહેવાયું હતું. સ્પા ટ્રીટમેન્ટ અને પેસિવ સ્લિમિંગ દ્વારા રાજલક્ષ્મીએ વજન ઉતારવા અને સ્ટેમિના વધારવામાં મદદ કરી. તે ઉપરાંત રાજલક્ષ્મી બી ફિટ ટ્રેનિંગ એકેડેમી શરૂ કરવાની છે જેના દ્વારા મહિલાઓને ફિટનેસના ક્ષેત્રમાં પોતાનું સાહસ શરૂ કરવા માટે જરૂરી તાલિમ અને પ્રશિક્ષણ આપી શકાય.